Șoferii cu permis pentru categoria B pot să conducă și unele tipuri de motociclete, în anumite condiții, după ce legea care prevede aceste modificări a fost publicată în Monitorul Oficial pe 8 mai și se aplică începând din 11 mai. Actul normativ fusese promulgat de președintele Klaus Iohannis pe 29 aprilie, potrivit libertatea.ro.
Este vorba despre legea pentru completarea art. 24¹ alin. (2) din Ordonanţa de Urgenţă a Guvernului nr. 195/2002 privind circulaţia pe drumurile publice.
Potrivit actului normativ, „permisele de conducere eliberate pentru categoria B sunt valabile și pentru motociclete cu transmisie automată cu cilindree maximă de 125 cmc, cu puterea maximă de 11 kW și cu un raport putere/greutate de cel mult 0,1 kW/kg, categoria A1, cu condiția ca deținătorii permiselor să aibă vârsta de minimum 24 de ani împliniți, o experiență de cel puțin 2 ani de conducere pentru categoria de vehicule B și fac dovada, printr-o adeverință, că au absolvit un curs de pregătire practică de minimum 10 ore în acest sens în cadrul unei unități autorizate de pregătire a conducătorilor de vehicule”.
Adeverința se înscrie în Registrul național al cursanților gestionat de Autoritatea Rutieră Română, iar datele referitoare la deținerea acesteia sunt transmise electronic către Direcția Generală Permise de Conducere și Înmatriculări, care va face mențiunile corespunzătoare în Registrul național de evidență a permiselor de conducere și a vehiculelor înmatriculate, se mai precizează în legea recent intrată în vigoare.